Добри Жотев
Реплика

chitanka.info

— Обичам те! Обичам те! Обичам те!

— Не ми го казвай! Не, не ми го казвай!

„Обичам те“ — са казвали живелите

и след три века също ще го казват.

„Обичам те“ — от толкоз много казване

е вече само дума,

една и съща дума.

— И слънцето изгрява все от изток,

и все в един и същи път върви,

и все едно и също е,

но винаги е ново,

но винаги е хубаво,

но винаги е истинско.

Обичам те! Обичам те! Обичам те!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.